એક વખત સ્વજનોથી પરિવરેલા સમુદ્રવિજય રાજા ઉદ્યાનમાં ક્રીડા કરવા ગયા. તે ઉદ્યાનમાં શ્રી નેમકુમારને જોઈ સૌધર્મપતિએ હર્ષથી દેવતાઓને કહ્યુંકે, “આ જગતમાં રાજા સમુદ્રવિજય ધન્ય છે કારણકે તેમને ઘેર શ્રી નેમિનાથ પ્રભુ પુત્રપણે અવતર્યા છે. પ્રભુ બાળક છતાં તેમનામાં જે સત્વ રહેલું છે તેવું સત્વ બીજા કોઈ દેવ કે દાનવમાં કહી શકાય તેમ નથી. એક તરફ આ પ્રભુનું બળ રાખીએ અને બીજી તરફ ત્રણે જગતનું બળ રાખીએ તો પણ મેરુ અને તલની ઉપમા થાય. આ પ્રમાણે ઇન્દ્રના વચન સાંભળી કેટલાક દેવતાઓ તે પ્રશંસા સહન ન કરી શકવાથી પ્રભુના બળની પરિક્ષા કરવા નેમિનાથ પ્રભુ જ્યાં હતા તે ઉદ્યાનમાં આવી રહ્યા. એક વખત નિર્જન સ્થળમાં પારણામાં વિશ્રાંત થયેલા પ્રભુને જોઈ તે દેવતાઓ ચોરની જેમ તેમને હારી ગયા અને પ્રભુને લઈને આકાશમાં ચાલ્યા. સવા લાખ યોજન ગયા પછી પ્રભુએ અવધિજ્ઞાનથી દેવતાઓને ઉત્પન્ન થયેલો વિકાર જાણી લીધો. તત્કાળ પ્રભુએ લેશમાત્ર બળ બતાવ્યું એટલે તે દેવતાઓ એવી રીતે નીચે પડ્યા કે તેના આઘાતથી પૃથ્વીમાં સો યોજન ચાલ્યા ગયા. તે સ્વરૂપને જોઈને ઇન્દ્ર નેમિનાથ પ્રભુની પાસે આવ્યા અને પ્રભુને ક્ષમા યાચના કરી અને ત્યારબાદ પ્રભુની સ્તુતિ કરી દેવતાઓને છોડાવી પ્રભુને પારણામાં મૂકી ઇન્દ્ર સ્વર્ગમાં ગયા. નેમિનાથ પ્રભુનું આવું અપ્રતિમ બળ જોઈ રાજા સમુદ્રવિજય સર્વે હર્ષ પામી ઉત્સાહથી નૃત્ય કરવા લાગ્યા. પ્રભુના પ્રાસાદમાં મહોત્સવ કરીને દેવતાઓ શ્રી નેમિનાથ પ્રભુનું સ્મરણ કરતાં પોતાના સ્થાનકે ગયા. ત્યારથી માંડીને પ્રભુ ક્રોડો દેવતાઓથી રક્ષણ કરતાં પ્રતિદિન વૃદ્ધિ પામવા લાગ્યા.